CELEX: C2007/042/69
Language: el
Date: 2007-02-24 00:00:00
Title: Υπόθεση T-409/06: Προσφυγή της 21ης Δεκεμβρίου 2006 — Sun Sang Kong Yuen Shoes Factory κατά Συμβουλίου

24.2.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 42/39
            
         Προσφυγή της 21ης Δεκεμβρίου 2006 — Sun Sang Kong Yuen Shoes Factory κατά Συμβουλίου
   (Υπόθεση T-409/06)
   (2007/C 42/69)
   Γλώσσα διαδικασίας: η αγγλική
   Διάδικοι
   
      Προσφεύγουσα: Sun Sang Kong Yuen Shoes Factory (Hui Yang) Co., Ltd (Xin Xu, Κίνα) (εκπρόσωποι: I. MacVay, solicitor, R. Thompson, QC, και K. Beal, barrister)
   
      Καθού: Συμβούλιο της Ευρωπαϊκής Ενώσεως
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει τον προσβαλλόμενο κανονισμό καθόσον εφαρμόζεται στην προσφεύγουσα·
            
         
               —
            
            
               να καταδικάσει το καθού στα δικαστικά έξοδα της προσφεύγουσας.
            
         Λόγοι ακυρώσεως και κύρια επιχειρήματα
   Η προσφεύγουσα, που είναι κινεζική εταιρία παραγωγής και εξαγωγών δερμάτινων υποδημάτων, ζητεί την ακύρωση του κανονισμού (ΕΚ) 1472/2006 του Συμβουλίου, της 5ης Οκτωβρίου 2006, για την επιβολή οριστικού δασμού αντιντάμπινγκ και για την οριστική είσπραξη του προσωρινού δασμού που επιβλήθηκε στις εισαγωγές ορισμένων υποδημάτων που έχουν το πάνω μέρος από δέρμα, καταγωγής Λαϊκής Δημοκρατίας της Κίνας και Βιετνάμ (1).
   Προς στήριξη της προσφυγής της, η προσφεύγουσα επικαλείται έξι λόγους ακυρώσεως, με τους οποίους προβάλλει ότι:
   
               —
            
            
               ο προσβαλλόμενος κανονισμός πάσχει λόγω πρόδηλης πλάνης εκτιμήσεως ή λόγω παραβάσεως ουσιώδους τύπου και παραβιάσεως της αρχής της ίσης μεταχειρίσεως ως εκ του ότι δεν διαπίστωσε ότι η προσφεύγουσα λειτουργούσε υπό συνθήκες οικονομίας της αγοράς (2)·
            
         
               —
            
            
               η Επιτροπή, μη επιφυλάσσοντας στην προσφεύγουσα μεταχείριση προσιδιάζουσα σε οικονομία της αγοράς, παρέβη το άρθρο 3 του βασικού κανονισμού και υπέπεσε σε πρόδηλη πλάνη εκτιμήσεως ως εκ του ότι δεν έλαβε υπόψη κρίσιμες πληροφορίες όσον αφορά τη διάρθρωση της αγοράς και, ιδίως, τον σημαντικό ρόλο που διαδραματίζουν οι ανεξάρτητοι διαμεσολαβητές ως προς τον εφοδιασμό σε προϊόντα που κατασκευάζει η προσφεύγουσα·
            
         
               —
            
            
               οι ενέργειες της Επιτροπής δεν εμπίπτουν στο πεδίο εφαρμογής του άρθρου 18, παράγραφος 1, του βασικού κανονισμού και το εν λόγω θεσμικό όργανο προσέβαλε τα δικαιώματα άμυνας της προσφεύγουσας·
            
         
               —
            
            
               η Επιτροπή παραβίασε το άρθρο 20 του βασικού κανονισμού ως εκ του ότι δεν αποκάλυψε προσηκόντως στην προσφεύγουσα τη ριζική μεταβολή των οριστικών μέτρων που πρότεινε η Επιτροπή μεταξύ της 7ης Ιουλίου 2006 και της 28ης Ιουλίου 2006·
            
         
               —
            
            
               ο προσβαλλόμενος κανονισμός πάσχει λόγω πρόδηλης πλάνης εκτιμήσεως όσον αφορά την έκταση και τη διάρκεια της ζημίας που ελήφθη υπόψη προκειμένου να δικαιολογηθεί η επιβολή δασμών στην προσφεύγουσα· και
            
         
               —
            
            
               ο προσβαλλόμενος κανονισμός παραβιάζει το άρθρο 2, παράγραφος 10, του βασικού κανονισμού όσον αφορά την ανάγκη διεξαγωγής «δίκαιης σύγκρισης» μεταξύ της τιμής εξαγωγής και της κανονικής αξίας κατά την εκτίμηση του περιθωρίου ντάμπινγκ.
            
         
      (1)  ΕΕ 2006 L 275, σ. 1.
   
      (2)  Βλ. άρθρο 2, παράγραφος 7, στοιχεία β' και γ', του κανονισμού (ΕΚ) 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (EE 1996 L 56, σ. 1).